  Майя Бывальцева Удмуртиын улӥсь 6 сюрс адями калыкез уже интыянъя центръёс пыр уж шедьтӥз, со пӧлысь 4 сюрс палаез – 1-тӥ южтолэзьысен туннэ нуналозь. Элькунысь мерлыко политикая но ужъя министр Татьяна Чуракова вылэ чӧлскыса, со сярысь улосвыл тӧролэн но кивалтэтлэн пресс-службазы ивортэ. Та дыре Удмуртиын ужтэк кылем 26 сюрслэсь трос адями пусъемын, со пӧлысь 11 сюрс 500 мурт 1-тӥ южтолэзь бере ужзэ ыштӥз. Тросэз соос Ижкарын пусъемын – 12 сюрс 694 адями, Сарапулын – 1 сюрс 785 адями. Ужтэк кылемъёслэн йылэмзылэн мугез валамон. Выль коронавирус инфекци вӧлмемен сэрен 2020-тӥ арын оштолэзьысен предприятиосын экономика ласянь шугъяськонъёс кылдӥзы. Та югдур тужгес но потребительской кулэяськон удысын ужась предприятиос вылын шӧдӥськиз. Со сумен но нимаз вузкарон – вань ужтэк кылемъёс пӧлысь 18 процент палаез, обработка удыс – 13 процент, лэсьтӥськон – 4,5 процент, кунокуаос но калыкез сюдон предприятиос – 5,4 процент. Туннэ югдур тупатске, предприятиос усьтӥсько Татьяна Чуракова, Удмуртиысь мерлыко политикая но ужъя министрПандемия дыръя ужтэк кылемъёслы юрттон понна федерал коньдэтысь Удмуртилы 175 миллион манет висъязы. Нимаз ужбергатонэз 1-тӥ южтолэзь бере ворсамъёслы юрттыны улосвыл коньдэтын 17 миллион 800 сюрс манет чаклазы. Ужъя рынокын югдурез капчиятон понна Удмуртиысь кивалтэт, мерлыко политикая но ужъя министерство вань кулэ ужрадъёсты куто. Со ужтэк кылемъёслы уж шедьтыны юрттон, ӧнерлы дышетон, огдырлы но мер ужъёсты кылдытон, со понна ми федерал коньдэтысь 60 миллион манет басьтӥм. Туннэ ми калыкез уже интыянлы саклык висъяськом Татьяна Чуракова, Удмуртиысь мерлыко политикая но ужъя министрТуннэ тужгес бадӟым кулэяськон рабочей ӧнеръёслы. Тужгес трос вакансиос Ижкарын, Сарапулын, Дэри но Эгра ёросъёсын. Соос сярысь «Работа в России» порталысь яке калыкез уже интыянъя центръёсысь тодыны луэ.  Тегъёс: Мерлык Ижкар Удмуртия уж ТатьянаЧуракова  